Kap. 500, 510, 2445, 540, 542, 572, 575, 581, 2412, 5445, 3540, 5312, 5615, 3595

Prop. 27 S

(2014–2015)
Proposisjon til Stortinget (forslag til stortingsvedtak)

Endringer i statsbudsjettet 2014 under Kommunal- og moderniseringsdepartementet

Tilråding fra Kommunal- og moderniseringsdepartementet 21. november 2014, godkjent i statsråd samme dag. (Regjeringen Solberg)

Dokumentet på regjeringen.no

1 Innledning

Kommunal- og moderniseringsdepartementet legger med dette fram forslag til endringer i statsbudsjettet for 2014 i samsvar med punkt 2 nedenfor.

2 Forslag til endringer

2 Forslag til endringer

Programkategori 13.00 Administrasjon m.m.

Kap. 500 Kommunal- og moderniseringsdepartementet

Post 01 Driftsutgifter

Bevilgningen dekker i hovedsak lønn, husleie og andre faste driftsutgifter i Kommunal- og moderniseringsdepartementet.

I 2014 er det bevilget 372,7 mill. kroner på posten. I Prop. 7 S (2014–2015) Endringer i statsbudsjettet under Justis- og beredskapsdepartementet mv. (Håndtering av terrortrusselen mot Norge sommeren 2014 og skogbrannhelikopter), som ble fremmet for Stortinget 24. oktober 2014, er det foreslått å nedjustere bevilgningen med 2,9 mill. kroner for å dekke økte utgifter for Departementenes sikkerhets- og serviceorganisasjon (DSS). Med forbehold om Stortingets vedtak av forslaget i Prop. 7 S (2014–2015) vil bevilgningen på posten utgjøre 369,8 mill. kroner.

Det foreslås å redusere bevilgningen på posten med ytterligere 7,6 mill. kroner mot en tilsvarende økning av bevilgningen på kap. 510 Departementenes sikkerhets- og serviceorganisasjon, post 01 Driftsutgifter, jf. omtale under kap. 510, post 01.

Post 21 Spesielle driftsutgifter

Omprioritering

Bevilgningen dekker departementets behov for statistikk, data, utredninger, forskning og formidling av kunnskap. Saldert budsjett for 2014 er 74,1 mill. kroner.

Det foreslås å redusere bevilgningen på posten med 5,1 mill. kroner mot en tilsvarende økning av bevilgningen på kap. 510 Departementenes sikkerhets- og serviceorganisasjon, post 01 Driftsutgifter, jf. omtale under kap. 510, post 01.

Designdrevet innovasjonsprogram (DIP)

Bevilgningen på posten finansierer Kommunal- og moderniseringsdepartementets tidsavgrensede prosjekter, herunder ulike tiltak for å forenkle, fornye og forbedre offentlig sektor.

Tidstyvprosjektet er en viktig del av Regjeringens satsingsområde En enklere hverdag for folk flest. Målet for prosjektet er å redusere unødvendig tidsbruk i samhandlingen med det offentlige for innbyggere og næringsliv samt internt i offentlig sektor. Ved å vektlegge brukernes behov skal det offentlige søke å forbedre kvalitet, relevans og effektivitet slik at det gir merverdi for samfunnet. Designdrevet innovasjon i offentlig sektor er et virkemiddel som kan bidra til å oppfylle målene i tidstyvprosjektet.

Kommunal- og moderniseringsdepartementet tar derfor sikte på å gi et tilskudd på 2,4 mill. kroner til Norsk design- og arkitektursenter til Designdrevet innovasjonsprogram (DIP). Formålet med tilskuddet vil være å bidra til å øke kompetansen i offentlig sektor om bruk av designbaserte metoder i utformingen av offentlige tjenester og politikk, for å bidra til å oppnå målene i tidstyvprosjektet.

Programkategori 13.10 Fellestjenester for departementene og Statsministerens kontor

Kap. 510 Departementenes sikkerhets- og serviceorganisasjon

Post 01 Driftsutgifter

Bevilgningen dekker i hovedsak lønn og faste driftsutgifter for Departementenes sikkerhets- og serviceorganisasjon (DSS).

Disponibel bevilgning i 2014 er 614,8 mill. kroner. I Prop. 7 S (2014–2015), som ble fremmet for Stortinget 24. oktober 2014, er det foreslått å øke bevilgningen med 2,9 mill. kroner for å dekke økte utgifter for DSS som følge av terrortrusselen i sommer. Med forbehold om Stortingets vedtak av forslaget i Prop. 7 S (2014–2015) vil bevilgningen på posten utgjøre 617,7 mill. kroner i 2014.

DSS har et økt bevilgningsbehov på 18 mill. kroner utover økningen som er foreslått i Prop. 7 S (2014–2015). Dette skyldes blant annet at DSS leverer tjenester til flere departementslokaler i et utvidet geografisk område enn før angrepet 22. juli 2011. Flere og lengre transportetapper, flere mottaksadresser og økt antall vakt- og resepsjonstjenester har redusert stordriftsfordelene og gjort at situasjonen har blitt mer ressurskrevende enn det som ble forutsatt i saldert budsjett for 2014. Dette har også medført økt behov for investeringer i sikkerhetsutstyr, samt økte utgifter til drift på flere lokasjoner enn tidligere.

I tillegg har DSS hatt merutgifter i forbindelse med forberedelse til ny/utbedret IKT-løsning. Som en del av forberedelsene til prosjektet har DSS opprettet en prosjektorganisasjon med styrket kompetanse for å gjennomføre prosjektet. Prosjektorganisasjonen har arbeidet med ekstern kvalitetssikring (KS2) i tråd med Finansdepartementets rammeavtale, og forberedelse til mulig oppstart av et prosjekt for å videreutvikle/utbedre den ugraderte IKT-løsningen for departementene på felles plattform.

På bakgrunn av dette foreslås det å øke bevilgningen på posten med 18 mill. kroner mot en tilsvarende reduksjon av bevilgningene på kap. 500, post 01 og post 21, kap. 510, post 22 og kap. 581, post 21, jf. omtale under de berørte postene.

Post 22 Fellesutgifter for departementene og Statsministerens kontor

Bevilgningen dekker fellesutgifter for regjeringskvartalet, statsforvaltningens avtale med Kopinor og drifts- og utviklingskostnader for nettløsninger. Saldert budsjett for 2014 er 130 mill. kroner.

Det foreslås å redusere bevilgningen på posten med 4,3 mill. kroner mot en tilsvarende økning av bevilgningen på kap. 510, post 01 Driftsutgifter, jf. omtale under kap. 510, post 01.

Programkategori 13.30 Bygge- og eiendomspolitikk

Kap. 2445 Statsbygg

Post 24 Driftsresultat

Erstatte midlertidige betongsperrer rundt departementsbyggene

Stortinget har bevilget midler etter angrepet på regjeringskvartalet i flere omganger. I bevilgningsforslagene har det blitt pekt på usikkerhet til kostnadene og omfanget av sanerings- og sikringsarbeidet. Ubrukte bevilgninger er avsatt i Statsbyggs reguleringsfond og beløper seg til om lag 105 mill. kroner.

Statsbygg har utarbeidet et skisseprosjekt for å erstatte dagens betongsperrer med sikkerhetsmessig akseptable løsninger. De ubrukte midlene foreslås benyttet til å skifte ut de midlertidige betongsperrene rundt departementsbyggene med tilfredsstillende løsninger.

Kostnadene bør ikke utgiftsføres på en driftspost, men på en post for nybygg og anlegg, i dette tilfellet post 45. Det foreslås derfor å redusere underpost 24.6 Til reguleringsfondet med 105 mill. kroner og utgiftsføre midlene på underpost 24.5 Til investeringsformål samt inntektsføre midlene på kap. 5445, post 39 Avsetning til investeringsformål, jf. omtale under kap. 5445, post 39. Økte inntekter på kap. 5445, post 39 motsvares av tilsvarende økning på kap. 2445, post 45 Større utstyrsanskaffelser og vedlikehold, jf omtale under post 45. Post 24 Driftsresultat blir ikke påvirket av denne omdisponeringen.

Nedskrivning av Statsbyggs balanse

I 2011 ble bygg i regjeringskvartalet nedskrevet som følge av terrorangrepet 22. juli, jf. Prop. 30 S (2011–2012) Endringer i statsbudsjettet for 2011 under Fornyings-, administrasjons- og kirkedepartementet og Innst. 128 S (2011–2012). På dette tidspunktet var det usikkert hva som ville skje med byggene i fremtiden. Byggene ble derfor ikke helt nedskrevet. Beslutningen om å rive S-blokken, Y-blokken, R4 og Møllergata 17 innebærer behov for å nedskrive bokførte verdier med 240 mill. kroner. Etter dette vil S-blokken, Y-blokken, R4 og Møllergata 17 bli nedskrevet til 0 kroner. Høyblokken vil ha en gjenstående bokført verdi på om lag 26,3 mill. kroner.

I utgangspunktet skal byggene nedskrives det året de blir revet. For å tilfredsstille statlige regnskapsstandarder må byggene nedskrives i 2014.

Forslaget innebærer å øke underpost 24.3 Avskrivninger med 240 mill. kroner. Dette medfører at post 24 Driftsresultat øker med tilsvarende beløp. Utgiftsøkningen på underpost 24.3 motsvares av en tilsvarende inntektsøkning på Finansdepartementets kap. 5491 Avskrivning på statens kapital i statens forretningsdrift, post 30 Avskrivninger.

På denne bakgrunn foreslås det å øke bevilgningen på kap. 2445, post 24 med 240 mill. kroner. Finansdepartementet foreslår i proposisjon om endringer i statsbudsjettet for 2014 under Finansdepartementet en tilsvarende inntektsøkning under kap. 5491, post 30.

Post 30 Prosjektering av bygg, kan overføres

Bevilgningen omfatter midler til prosjektering av prioriterte byggesaker. I 2014 er det bevilget 200 mill. kroner på posten. Til prosjektering av en sikker teknisk infrastruktur i regjeringskvartalet (STI) er det totalt bevilget 92,4 mill. koner, jf. Stortingets behandling av Prop. 149 S (2012–2013) Tilleggsbevilgninger og omprioriteringer i statsbudsjettet 2013. Prosjekteringen er nå avsluttet og estimert prosjekteringskostnad er om lag 40 mill. kroner lavere enn bevilget. Det er dermed ikke behov for hele prosjekteringsbevilgningen på posten. Det foreslås at bevilgningen reduseres med 40 mill. kroner til 160 mill. kroner. Regjeringen vil komme tilbake til saken i de ordinære budsjettprosessene når endelig prosjekteringskostnad er klar. Prosjektet har for øvrig fått en oppstartbevilgning i 2014, jf. Prop. 93 S (2013–2014) Tilleggsbevilgninger og omprioriteringer i statsbudsjettet 2014 og Innst. 260 S (2013–2014), og er igangsatt høsten 2014.

Post 32 Prosjektering og igangsetting av kurantprosjekter, kan overføres

Bevilgningen omfatter midler til prosjektering og igangsetting av kurantprosjekter på oppdrag fra departementene. Kurantprosjekter er statlige byggeprosjekter der leietakeren forplikter seg til å dekke de tilhørende husleieutgiftene innenfor sine økonomiske rammer.

For å dekke den økte etterspørselen etter denne type prosjekter foreslås det å øke bevilgningen med 100 mill. kroner.

Post 33 Videreføring av ordinære byggeprosjekter, kan overføres

Bevilgningen skal dekke kostnader til videreføring av byggeprosjekter som Stortinget tidligere har vedtatt å starte opp. I 2014 er det bevilget 856,1 mill. kroner på posten. Prosjektet restaurering av Eidsvollsbygningen ble ferdigstilt våren 2014 og har fått innvilget fritak for betaling av merverdiavgift på investeringsbeløpet. Skatt Øst har refundert 61,8 mill. kroner. Som følge av dette foreslås det å redusere bevilgningen på posten med 61,8 mill. kroner.

Post 45 Større utstyrsanskaffelser og vedlikehold, kan overføres

Bevilgningen skal dekke kostnader til mindre ombygginger, utvidelser, brukertilpasninger og installering av tekniske anlegg på eiendommene som Statsbygg forvalter. Det foreslås å omdisponere 105 mill. kroner fra post 24 Driftsresultat til posten for å skifte ut midlertidige betongsperrer rundt departementsbyggene med tilfredsstillende løsninger, jf. omtale under post 24.

Post 49 Kjøp av eiendommer, kan overføres

Bevilgningen dekker kjøp av eiendommer og tomter til bruk i aktuelle byggeprosjekter. I 2014 er det bevilget 70 mill. kroner på posten. Nytt Nasjonalmuseum på Vestbanen krever at staten kjøper ytterligere tre mindre tomter fra Oslo kommune, jf. omtale i Prop. 108 S (2012–2013) Nybygg for Nasjonalmuseet på Vestbanen, punkt 3.13 Tomtekjøp. Tomtearealet er på totalt 1 293 kvadratmeter og antatt kjøpesum er 20 mill. kroner. Til erverv av arealene foreslås det å øke bevilgningen på posten med 20 mill. kroner.

Kap. 5445 Statsbygg

Post 39 Avsetning til investeringsformål

Under posten føres avsetninger fra driftsregnskapet som blir brukt til investeringsformål. Midlene blir ført til inntekt i statsregnskapet.

Bevilgningen på posten foreslås økt med 105 mill. kroner, jf. omtale under kap. 2445 Statsbygg, post 24 Driftsresultat.

Programkategori 13.40 Forvaltningsutvikling og IKT-politikk

Kap. 540 Direktoratet for forvaltning og IKT

Post 22 Betaling av elektronisk ID og digital post til private leverandører

Posten dekker utgifter for bruk av elektronisk ID på høyt sikkerhetsnivå utstedt av private leverandører. På vegne av offentlige virksomheter har Direktoratet for forvaltning og IKT (Difi) avtale med BankID, Buypass og Commfides. Hver gang en innbygger bruker en elektronisk ID utstedt av disse til en offentlig tjeneste, vil det utløse et betalingskrav som skal dekkes av den virksomheten som forvalter tjenesten.

I bevilgningen for 2014 er det rammeoverført 5,165 mill. kroner fra flere virksomheter basert på anslag om framtidig bruk, og som Difi utbetaler til de private leverandørene av elektronisk ID. I tillegg ble det lagt opp til å fakturere enkelte virksomheter for 394 000 kroner mot tilsvarende inntekter på kap. 3540 Direktoratet for forvaltning og IKT, post 05 Tilbakebetaling for bruk av elektronisk ID og digital post.

Ved Stortingets behandling av revidert nasjonalbudsjett for 2014 ble posten økt med 2,5 mill. kroner til 8,06 mill. kroner. Dette som følge av at den totale bruken av ID-porten og innlogging gjennom elektronisk ID utstedt av private leverandører økte mer enn lagt til grunn i statsbudsjettet for 2014. I tillegg hadde flere tjenesteeiere tatt i bruk signeringsløsningen.

På bakgrunn av avregning per 30. september 2014 og estimater på transaksjonsvolum per 31. desember 2014, anslås det et samlet bevilgningsbehov på 7,353 mill. kroner i 2014. Dette innebærer et mindrebehov på 707 000 kroner.

Av bevilgningsbehovet på 7,353 mill. kroner skal 7,018 mill. kroner fordeles mellom virksomhetene. Det foreslås å justere rammeoverføringene i tråd med tabellen nedenfor.

(i 1 000 kroner)

Kap/post

Virksomhet

Fordeling i Prop. 1 S (2013–2014)

Bevilgningsbehov i 2014

Forslag til justering*

605/01

NAV

1 692

2 185

493

1618/01

Skattedirektoratet

765

837

72

720/01

Helsedirektoratet

414

277

-137

2410/01

Lånekassen

436

780

344

280/51

Samordna opptak

157

190

33

904/01

Brønnøysundregistrene

1 644

2 749

1 105

1820/01

Norges vassdrags- og energidirektorat

25

0

-25

469/01

Vergemålsordningen

32

0

-32

Sum

5 165

7 018

1 853

* Positivt tall innebærer rammeoverføring til Kommunal- og moderniseringsdepartementet. Negativt tall innebærer rammeoverføring fra Kommunal- og moderniseringsdepartementet.

Videre skal 335 000 kroner av bevilgningsbehovet dekke utgifter til virksomheter som benytter faktura. Dette innebærer en reduksjon på 59 000 kroner i forhold til saldert budsjett for 2014. Det foreslås derfor at posten reduseres med 59 000 kroner mot en tilsvarende reduksjon av inntektene under kap. 3540, post 05, jf. omtale under kap. 3540, post 05.

Samlet foreslås det å redusere bevilgningen på posten med 707 000 kroner fra 8,06 mill. kroner til 7,353 mill. kroner.

Kap. 3540 Direktoratet for forvaltning og IKT

Post 05 Tilbakebetaling for bruk av elektronisk ID og digital post

Det foreslås å redusere bevilgningen på posten med 59 000 kroner mot en tilsvarende reduksjon under kap. 540 Direktoratet for forvaltning og IKT, post 22 Betaling av elektronisk ID og digital post til private leverandører, jf. omtale under kap. 540, post 22.

Kap. 542 Internasjonalt IKT-samarbeid og utviklingsprogram

Post 70 Tilskudd til internasjonale program, kan overføres

Bevilgningen på posten dekker norsk deltagelse i EU-program. Bevilgningen dekker også etterslep fra avsluttede programmer. Norge v/Utenriksdepartementet mottar hvert år innbetalingskrav fra EU hvor de samlede kontingentforpliktelsene fremgår. Utenriksdepartementet forskutterer innbetalingene til EU-kommisjonen. Departementene mottar deretter faktura fra Utenriksdepartementet hvor utgiftene til det enkelte program og etterslep fra tidligere avsluttede programmer er spesifisert.

Ved Stortingets behandling av revidert nasjonalbudsjett for 2014 ble bevilgningen på posten økt med 20 mill. kroner til finansiering av programmet CEF Digital i 2014. Samlet disponibelt beløp på posten i 2014, inkludert overføring fra 2013, utgjør 39,511 mill. kroner. Forbruket på posten vil være om lag 24,8 mill. kroner inneværende år. Dette gir et beregnet mindreforbruk på 14,7 mill. kroner.

Det største avviket mellom disponibel bevilgning og innbetalinger til EU i 2014 er knyttet til programkontingenten for CEF Digital, som for 2014 utgjør om lag 2,5 mill. kroner. Det ble i Prop. 91 S (2013–2014) Samtykke til deltakelse i en beslutning i EØS-komiteen om innlemmelse i EØS-avtalen av forordning (EU) nr. 1316/2013 om opprettelse av en ordning for et sammenkoplet Europa (2014–2020) lagt til grunn at den årlige programkontingenten ville starte på i underkant av 20 mill. kroner i 2014 og gradvis øke til i underkant av 60 mill. kroner i 2020. Kommunal- og moderniseringsdepartementet forventer fortsatt at det totale norske bidraget i programperioden vil utgjøre om lag 269 mill. kroner. Utbetalingstakten og dermed bevilgningsbehovet for det enkelte budsjettår vil imidlertid variere. Mindre utbetalinger i 2014 enn først lagt til grunn vil resultere i høyere utbetalinger senere i programperioden.

På denne bakgrunn foreslås det å redusere bevilgningen på posten med 14,7 mill. kroner.

Programkategori 13.70 Rammeoverføringer til kommunesektoren mv.

Kap. 572 Rammetilskudd til fylkeskommuner

Post 64 Skjønnstilskudd, kan nyttes under kap. 571, post 64

Dagens ordning med differensiert arbeidsgiveravgift har blitt revidert som følge av nye retningslinjer for regionalstøtte. De nye retningslinjene gjelder fra 1. juli 2014 til 31. desember 2020. I de nye retningslinjene for regionalstøtte er transportsektoren unntatt. Dette medfører økte kostnader for transportselskapene. Der det er inngått avtaler med det offentlige om kjøp av transporttjenester, vil merkostnadene for transportselskapene kunne resultere i økte kostnader for fylkeskommunene, avhengig av utforming av kontraktene mellom fylkeskommunen og selskapene. Basert på innspill fra fylkeskommunene ble det anslått at fylkeskommunene vil få 44 mill. kroner i økte kostnader i 2014 og 136 mill. kroner i 2015 som følge av dette.

For å kompensere de økte kostnadene for fylkeskommunene i 2014 ble det vedtatt en tilleggsbevilgning gjennom skjønnsmidlene som inngår i de frie inntektene på 44 mill. kroner, jf. Prop. 118 S (2013–2014) Endringer i statsbudsjettet 2014 (endring av den differensierte arbeidsgiveravgiften og kompenserende tiltak) og Innst. 311 S (2013–2014). I budsjettet for 2015 har Regjeringen foreslått en kompensasjon på 136 mill. kroner, jf. Prop. 1 S (2014–2015) for Kommunal- og moderniseringsdepartementet.

Ved behandling av forslag om tilleggsbevilgning i Prop. 118 S (2013–2014) fattet Stortinget følgende vedtak (vedtak 603), jf. Innst. 311 S (2013–2014):

«Stortinget ber regjeringen kvalitetssikre hva fylkeskommunenes økte kostnader til kjøp av transporttjenester blir i 2014 som følge av endringene i DA-ordningen, og eventuelt komme tilbake til Stortinget i forbindelse med ny saldering av statsbudsjettet 2014. Stortinget ber regjeringen også vurdere hvordan man kan sikre at kompensasjonen kommer bedriftene til gode.»

Samferdselsdepartementet har innhentet oppdaterte anslag fra de berørte fylkeskommunene. På bakgrunn av disse anslagene anslås det nå at fylkeskommunene vil få økte kostnader på til sammen 61 mill. kroner i 2014. Regjeringen foreslår derfor at kompensasjonen til fylkeskommunene økes med 17 mill. kroner i 2014, fra 44 mill. kroner til 61 mill. kroner.

Det foreslås derfor å øke bevilgningen på posten med 17 mill. kroner til 573 mill. kroner.

Regjeringen vil vurdere å justere kompensasjonen for 2015 i forbindelse med revidert nasjonalbudsjett for 2015.

Gjennom de inngåtte avtalene med fylkeskommunene kan selskapene i stor grad velte merutgiftene som følge av avgiftsøkningen over på fylkeskommunene. Kompensasjonen til fylkeskommunene kommer dermed transportbedriftene indirekte til gode. Hvorvidt kontraktene mellom transportselskapene og fylkeskommunene reforhandles, er imidlertid et forhandlingsspørsmål hvor staten ikke er part.

Departementet viser videre til at reglene om offentlig støtte begrenser handlingsrommet for kompenserende tiltak direkte rettet mot transportbedriftene. Fribeløpsordningen i sone 1a er videreført, og utvidet til å gjelde for alle nye sektorunntatte aktiviteter, jf. Prop. 118 S (2013–2014). Transportbedriftene kan derfor motta fribeløpet som bagatellmessig støtte og få dekket eventuelle merkostnader gjennom transportavtalene med fylkeskommunen. Utover dette er det begrensede muligheter til å gi transportbedriftene direkte støtte, i samsvar med reglene om offentlig støtte.

Kap. 575 Ressurskrevende tjenester

Post 60 Toppfinansieringsordning, overslagsbevilgning

Formålet med tilskudd til toppfinansiering av ressurskrevende tjenester er å sikre at tjenestemottakere som krever stor ressursinnsats fra det kommunale tjenesteapparatet får et best mulig tilbud uavhengig av kommunenes økonomiske situasjon. Med ressurskrevende tjenestemottaker menes personer med store hjelpebehov som mottar omfattende helse- og omsorgstjenester fra kommunen. Kommunene søker om refusjon året etter at utgiftene har påløpt. Ordningen forvaltes av Helsedirektoratet.

I 2014 er det bevilget 6 863,2 mill. kroner til ressurskrevende tjenester. Det har blitt utbetalt totalt 7 270,8 mill. kroner, dvs. 407,6 mill. kroner mer enn saldert budsjett for 2014. Det er 7 125 mottakere som er omfattet av ordningen i 2014. Dette er 458 flere mottakere enn i 2013. I tillegg har veksten i utgiftene per mottaker vært noe høyere enn forutsatt. Videre har det i 2014 blitt utbetalt 111 mill. kroner knyttet til utgifter kommunene hadde i perioden 2010 til 2012.

På bakgrunn av dette foreslås det at bevilgningen økes med 407,6 mill. kroner til 7 270,8 mill. kroner.

Programkategori 13.80 Bolig, bomiljø og bygg

Kap. 581 Bolig- og bomiljøtiltak

Post 21 Kunnskapsutvikling og -formidling

Bevilgningen på posten benyttes til forskning, utredninger og formidling av kunnskap for å utvikle bolig- og bygningspolitikken. I 2014 er det bevilget 4,7 mill. kroner.

Det foreslås å redusere bevilgningen med 1 mill. kroner mot en tilsvarende økning av bevilgningen på kap. 510 Departementenes sikkerhets- og serviceorganisasjon, post 01 Driftsutgifter, jf. omtale under kap. 510, post 01.

Post 61 Husleietilskudd

Husleietilskuddet er en behovsprøvd overgangsordning som skal bidra til at leietakere med svak økonomi i tidligere husleieregulerte boliger i Oslo kan beholde boligen også etter at den offentlige husleiereguleringen ble avviklet 1. januar 2010. Husbanken forvalter ordningen og kostnadene fordeles likt mellom staten og Oslo kommune.

Nye anslag viser at det har vært færre tilskuddsmottakere i 2014 enn tidligere forventet. Det foreslås derfor å redusere bevilgningen med 0,7 mill. kroner til 1,6 mill. kroner.

Kap. 2412 Husbanken

Post 90 Lån fra Husbanken, overslagsbevilgning

Bevilgningen på posten skal dekke utbetaling av lån og beregnede opptjente, ikke betalte renter fra kundene i Husbanken.

I 2014 er det gitt flere tilsagn om grunnlån til oppføring og utbedring av bolig, og færre startlån og grunnlån til kjøp av bolig enn det som ble lagt til grunn i saldert budsjett for 2014. Da grunnlån til oppføring og utbedring av bolig utbetales senere enn startlån og grunnlån til kjøp av bolig, fører dette til lavere anslag for utbetaling av lån i 2014 enn tidligere forutsatt. Lånerammen for 2014 på 20 mrd. kroner vil bli disponert fullt ut.

På bakgrunn av dette foreslås det å redusere bevilgningen med 2 400 mill. kroner til 17 513 mill. kroner.

Kap. 5312 Husbanken

Post 11 Tilfeldige inntekter

På posten blir det inntektsført tilfeldige inntekter, som for eksempel tilbakebetalt tilskudd og bostøtte.

Det anslås at det vil bli innbetalt tilfeldige inntekter på til sammen 18,3 mill. kroner i 2014. Dette innebærer en økning på 10 mill. kroner. Økningen i inntektene skyldes i hovedsak tilbakebetaling av bostøtte som følge av at det i 2014 er innført maskinell etterkontroll av bostøttemottakernes oppgitte inntekt og formue. Mottakere som har hatt en vesentlig økning sammenliknet med oppgitt beløp, må betale tilbake urettmessig støtte.

På bakgrunn av dette foreslås det at bevilgningen på posten økes med 10 mill. kroner til 18,3 mill. kroner.

Post 90 Avdrag

Posten omfatter ordinære og ekstraordinære avdrag, tilbakebetaling av opptjente, ikke betalte renter og tap.

Det anslås at innbetalte avdrag i 2014 vil bli om lag 350 mill. kroner lavere enn tidligere forutsatt. Av dette er 100 mill. kroner knyttet til ordinære avdrag og 250 mill. kroner til ekstraordinære avdrag. I tillegg anslås det at tilbakebetalte opptjente, ikke betalte renter blir om lag 50 mill. kroner lavere enn forutsatt. Lavere innbetaling av ordinære avdrag skyldes i hovedsak at gjennomsnittlig utlånsvolum i 2014 blir noe lavere enn anslått i saldert budsjett for 2014, jf. omtale under kap. 2412, post 90 Lån fra Husbanken. Det understrekes at det er stor usikkerhet knyttet til beregningen av innbetaling av ekstraordinære avdrag på lån fra Husbanken.

På bakgrunn av dette foreslås det å nedjustere bevilgningen med 400 mill. kroner til 10 157 mill. kroner.

Kap. 5615 Husbanken

Post 80 Renter

Posten omfatter mottatte renter fra kunder, beregnet rentestøtte og opptjente, ikke betalte renteinntekter.

Saldert budsjett for 2014 er 3 809 mill. kroner. På bakgrunn av regnskapstall per 31. august 2014, justerte renteforutsetninger for 2014 og noe lavere gjennomsnittlig utlånsvolum enn lagt til grunn for saldert for budsjett 2014, anslås det nå at det vil bli inntektsført i overkant av 3 700 mill. kroner på posten i 2014.

På bakgrunn av dette foreslås det å nedjustere bevilgningen med 100 mill. kroner til 3 709 mill. kroner.

Programkategori 13.90 Planlegging, byutvikling og geodata

Kap. 3595 Statens kartverk, arbeid med tinglysing og nasjonal geografisk infrastruktur

Post 01 Gebyrinntekter tinglysing, borettslag

På posten inntektsføres gebyrer for registrering av rettigheter i borettslag. I saldert budsjett for 2014 ble inntektene anslått til 57,9 mill. kroner.

Det har vært større aktivitet i eiendomsmarkedet og et høyere antall rettsstiftelser hittil i år enn forutsatt i saldert budsjett. Det anslås nå at inntektene for tinglysing av borettslagsandeler blir i underkant av 60 mill. kroner i 2014.

Det foreslås derfor å øke bevilgningen med 2 mill. kroner til 59,9 mill. kroner.

Post 02 Gebyrinntekter tinglysing, fast eiendom

På posten inntektsføres gebyrer for registrering av rettigheter i fast eiendom. I saldert budsjett for 2014 ble inntektene anslått til 320 mill. kroner.

På grunn av større aktivitet i eiendomsmarkedet og flere rettsstiftelser enn tidligere forutsatt, anslås det nå at inntektene for tinglysing av fast eiendom blir 363 mill. kroner i 2014.

Det foreslås derfor å øke bevilgningen med 43 mill. kroner til 363 mill. kroner.

Andre saker

Kommunereform og inndelingstilskuddet i inntektssystemet

Inndelingstilskuddet i inntektssystemet kompenserer sammenslåtte kommuner for en reduksjon i rammetilskuddet som følge av sammenslåingen. Kommunene gis full kompensasjon for tap av basistilskuddet, som er et fast beløp per kommune, og netto nedgang i småkommunetilskuddet og Distriktstilskudd Sør-Norge. Den nye kommunen mottar fullt inndelingstilskudd i 15 år, før tilskuddet deretter trappes ned over fem år.

Det er varslet at en helhetlig gjennomgang av inntektssystemet skal legges fram våren 2016, i kommuneproposisjonen for 2017. I denne gjennomgangen skal også dagens kompensasjon for smådriftsulemper i inntektssystemet vurderes. En eventuell endring i disse elementene i gjennomgangen av inntektssystemet vil også påvirke inndelingstilskuddet til kommuner som slår seg sammen. For å styrke forutsigbarheten for kommunene som slår seg sammen i reformperioden vil alle kommuner som slår seg sammen i denne perioden, det vil si der det er fattet nasjonalt vedtak om sammenslåing innen 1. januar 2018, få inndelingstilskudd etter gjeldende inntektssystem i 2016.

Flomsituasjonen på Vestlandet

Regjeringen vil vurdere bevilgningene knyttet til flom når man har fått bedre oversikt over konsekvensene. Regjeringen vil ev. komme tilbake til Stortinget med en proposisjon med forslag om tilleggsbevilgning.

Tilråding

Kommunal- og moderniseringsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2014 under Kommunal- og moderniseringsdepartementet.

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2014 under Kommunal- og moderniseringsdepartementet i samsvar med et vedlagt forslag.

Forslag
til vedtak om endringer i statsbudsjettet 2014 under Kommunal- og moderniseringsdepartementet

I

I statsbudsjettet 2014 gjøres følgende endringer:

Utgifter:

Kap.

Post

Formål

Kroner

500

Kommunal- og moderniseringsdepartementet

01

Driftsutgifter, nedsettes med

7 600 000

fra kr 369 829 000 til kr 362 229 000

21

Spesielle driftsutgifter, kan overføres, nedsettes med

5 100 000

fra kr 74 051 000 til kr 68 951 000

510

Departementenes sikkerhets- og serviceorganisasjon

01

Driftsutgifter, forhøyes med

18 000 000

fra kr 617 653 000 til kr 635 653 000

22

Fellesutgifter for departementene og Statsministerens kontor, nedsettes med

4 300 000

fra kr 129 962 000 til kr 125 662 000

2445

Statsbygg

24

Driftsresultat, bevilges med

-323 949 000

1 Driftsinntekter

-3 974 855 000

2 Driftsutgifter

1 746 660 000

3 Avskrivninger

960 000 000

4 Renter av statens kapital

62 900 000

5 Til investeringsformål

1 029 594 000

6 Til reguleringsfondet

-148 248 000

30

Prosjektering av bygg, kan overføres, nedsettes med

40 000 000

fra kr 200 000 000 til kr 160 000 000

32

Prosjektering og igangsetting av kurantprosjekter, kan overføres, forhøyes med

100 000 000

fra kr 192 500 000 til kr 292 500 000

33

Videreføring av ordinære byggeprosjekter, kan overføres, nedsettes med

61 800 000

fra kr 856 100 000 til kr 794 300 000

45

Større utstyrsanskaffelser og vedlikehold, kan overføres, forhøyes med

105 000 000

fra kr 70 000 000 til kr 175 000 000

49

Kjøp av eiendommer, kan overføres, forhøyes med

20 000 000

fra kr 70 000 000 til kr 90 000 000

540

Direktoratet for forvaltning og IKT

22

Betaling av elektronisk ID og digital post til private leverandører, nedsettes med

707 000

fra kr 8 060 000 til kr 7 353 000

542

Internasjonalt IKT-samarbeid og utviklingsprogram

70

Tilskudd til internasjonale program, kan overføres, nedsettes med

14 711 000

fra kr 39 355 000 til kr 24 644 000

572

Rammetilskudd til fylkeskommuner

64

Skjønnstilskudd, kan nyttes under kap. 571, post 64, forhøyes med

17 000 000

fra kr 556 000 000 til kr 573 000 000

575

Ressurskrevende tjenester

60

Toppfinansieringsordning, overslagsbevilgning, forhøyes med

407 622 000

fra kr 6 863 205 000 til kr 7 270 827 000

581

Bolig- og bomiljøtiltak

21

Kunnskapsutvikling og -formidling, nedsettes med

1 000 000

fra kr 4 700 000 til kr 3 700 000

61

Husleietilskudd, nedsettes med

700 000

fra kr 2 300 000 til kr 1 600 000

2412

Husbanken

90

Lån fra Husbanken, overslagsbevilgning, nedsettes med

2 400 000 000

fra kr 19 913 000 000 til kr 17 513 000 000

Inntekter:

Kap.

Post

Formål

Kroner

5445

Statsbygg

39

Avsetning til investeringsformål, forhøyes med

105 000 000

fra kr 924 594 000 til kr 1 029 594 000

3540

Direktoratet for forvaltning og IKT

05

Tilbakebetaling for bruk av elektronisk ID og digital post, nedsettes med

59 000

fra kr 619 000 til kr 560 000

5312

Husbanken

11

Tilfeldige inntekter, forhøyes med

10 000 000

fra kr 8 280 000 til kr 18 280 000

90

Avdrag, nedsettes med

400 000 000

fra kr 10 557 000 000 til kr 10 157 000 000

5615

Husbanken

80

Renter, nedsettes med

100 000 000

fra kr 3 809 000 000 til kr 3 709 000 000

3595

Statens kartverk, arbeid med tinglysning og nasjonal geografisk infrastruktur

01

Gebyrinntekter tinglysning, borettslag, forhøyes med

2 000 000

fra kr 57 900 000 til kr 59 900 000

02

Gebyrinntekter tinglysning, fast eiendom, forhøyes med

43 000 000

fra kr 320 000 000 til kr 363 000 000